
Narva

Ettevõtte tegevusvaldkonna kustutamine majandustegevuse registrist
1. Asjaolud,  menetluse käik ja kaalutlused

Narvas, aadressil Mõisa 1b asub baar „Imbis”, milles toimub toitlustamine ja alkohoolsete jookide jaemüük kohapeal tarbimiseks. Baari „Imbis” majandustegevust korraldab Tulundusühistu Gerkules, registrikood  10004418, asukoht Kangelaste prospekt 6-47, Narva linn, Ida-Viru maakond, 20305. Majandustegevuse registri (edasi: MTR) andmete kohaselt on baari „Imbis” lahtioleku aegadeks kõik nädalapäevad alates kella 11:00 kuni kella 06:00. Alkohoolsete jookide müügiaeg on alates kella 11:00  kuni kella 04:00. 

29.04.2013.a. Politsei – ja Piirivalveameti Ida prefektuur (edasi: politseiasutus) esitas Narva linnavalitsusele märgukirja, millega teatas Narva linnavalitsusele järgmistest asjaoludest:

Baaris „Imbis“ puudub oma kindel turvateenistus ning omanikuna ei ole tulundusühistu Gerkules suuteline alati tagama avalikku korda baari hallataval territooriumil. Nimetatud kitsaskohta kasutavad kurjasti ära õigusrikkujad. Politseile tehtud suur hulk väljakutseid oli seotud baari tegevusega ning nende eesmärgiks oli korra ja rahu tagamine ümbruskonnas. Ainult käesoleva aasta viimase kahe kuu jooksul oli aadressile Narva, Mõisa 1b registreeritud 17 politseipatrulli väljakutset. Suurem osa juhtumitest olid seotud baari „Imbis“ juures alkoholijoobes baariklientide vahel toimuvate massikaklustega. 

Alates 2013. aasta märtsist kuni aprillini alustas politsei kolmel korral kriminaalmenetlust kehalise väärkohtlemise paragrahvi järgi ja kolmel korral varguse paragrahvi järgi. Kehalise väärkohtlemise juhtumid seisnesid isikute peksmises ning toimepandud vargustega tekitati baarikülastajatele varalist kahju üle 450 euro. Siinkohal on oluline märkida, et kõikide juhtumite korral ei olnud tegemist juhuslike õuealale sattunud isikutega, vaid just baari külastajatega. Politsei on baari “Imbis” kontrollinud korduvalt ning õigusrikkumisi toime pannud isikuid on ka karistatud, kuid olukord baaris ja selle ümbruses pole paranenud. Tuleb tõdeda, et kõnealuse baari külastajate hulgas leidub palju asotsiaalse ja alkoholismile kalduvate eluviisiga inimesi, kes ei oska alkoholi mõõdukalt tarbida ning selle tagajärjel panevad ise raskes joobes toime õigusvastaseid tegusid või langevad kuritegude ohvriks. 

Baar „Imbis“ on kliente teenindades korduvalt ületanud majandustegevuse registris ettevõttele kehtestatud alkohoolsete jookide müügiaega, ning antud fakti suhtes alustas politsei Alkoholiseaduse § 65 lg 1 järgi väärteomenetlust. Vastavalt majandustegevuse registri väljavõttele 25.04.2013.a seisuga alkohoolsete jookide müügiajaks on E-P kl 11:00-04:00. Politsei on seisukohal, et tulundusühistu Gerkules ei ole võtnud kasutusele meetmeid alkoholijoobes rahutute klientide õigeaegseks kojusaatmiseks ning isegi alkoholi müümise varajane lõpetamine ei aita kõnealusel juriidilisel isikul heakorda tagada, vaid pigem põhjustab soovimatute kampade ja süütegusid toimepanevate isikute kogunemist isegi siis, kui baaris ei müüda alkohoolseid jooke. 

Baari „Imbis“ vahetus läheduses asuvad Energia spordikooli ujula, koolieelne lasteasutus „Pingviin“ ja Narva Soldino Gümnaasium. Huviringist või hilisel ajal lõppevast trennist koju kiirustavad lapsed mööduvad kõnealusest baarist vaid mõne meetri kauguselt. Siinkohal võib tekkida oht, et lapsed võivad langeda süüteo ohvriks. 

Politseiasutus on seisukohal, et kõnealuse joogiasutuse pikk lahtiolekaeg avaldab mõju inimeste alkoholitarbimisele ning öiste õiguskorrarikkumiste suur arv on tingitud baari varahommikuni lahtiolekust. Kui baar „Imbis“ ei oleks öörahu ajal avatud ning isikutel puuduks võimalus sealt alkoholi osta, siis poleks neil ka põhjust baari läheduses alkoholijoobes viibides õigusvastaseid tegusid toime panna. 

Märgukirja kokkuvõtteks esitas politseiasutus taotluse, kustutada Tulundusühistu Gerkules MTR-st (lõpetada tegevusluba politseiasutuse ettepaneku sõnastuse järgi).

Narva linnavalitsus alustas politseiasutuse poolt esitatud märgukirja alusel haldusmenetlust ja haldusmenetluse raames edastas tulundusühistule Gerkules politseiasutuse 29.04.2013.a. märgukirja, millele palus omapoolset vastust.

16.05.2013.a. tulundusühistu Gerkules nimel tegutsev Advokaadibüroo Narlex esitas Narva linnavalitsusele vastuse märgukirjale.

Tulundusühistu Gerkules esindaja poolt on esitatud kirja kohaselt ebaõige väide, et baaris „Imbis“ puudub oma kindel turvateenistus. Baarihoonesse on soetatud ja paigaldatud 4-kanaline videovalve süsteem (4 kaamerat), seda juba 2008. aastast (vt lisa 1 – dokumentatsioon 2008 aastal paigaldatud 4-kanalise videovalve süsteemi kohta). Samuti on 2011.a. paigaldatud väline videovalve (2 kaamerat) – (vt lisa 2 – leping G4S koos lisadega). Juba 1996. aastast on baaris „Imbis“ väljakutse nupp, mis edastab signaali turvateenistusele turvaekipaaži kiirväljakutseks (vt lisa 3). Lisaks jälgib korda ka baari teenindav personal, kes allumatuse ja korrarikkumise juhtudel kutsub „väljakutse“ nupuga välja turvateenistuse. Baari teenindaval personalil on võimalik jälgida nii hoone sees kui ka väljas toimunuvat on-line režiimil valvemonitoridest.

Tulundusühistu Gerkules esindaja nimetas eraldi ära selle asjaolu, et 2010. aastal toimus baaris „Imbis“ intsident, kus baaritöötajaid Vadim Vassiljev ja Inna Šestakova üritasid purjus külastajale teha selgeks, et on aeg lahkuda, kuid kokkuvõttes algatati nende vastu kriminaalmenetlus (vt lisa 4 - kriminaalasja nr 10240105871 lõpetamise määrus ning vt lisa 5 – kriminaalasja nr 10240105871 lõpetamise määrus). Tulundusühistu Gerkules on seetõttu valinud turvama mitte baari turvamehe, vaid ostab turvateenust turvafirmalt, ning selliselt on tagatud baaril kindel turvateenistus. 

Tulundusühistu Gerkules asus seisukohale, et kuna tulundusühistu Gerkules töötajatel puuduvad turvaseaduse § 32 lg 2 ettenähtud turvatöötaja õigused on valitud turvateenuse ostmine ja seda just selliselt, et baaris on väljakutse nupp turvateenistuse kohale kutsumiseks.  

Tulundusühistu Gerkules esindaja lükkab kõrvale ka järgmise politseiasutuse väite, et omanikuna ei ole tulundusühistu Gerkules suuteline tagama avalikku korda baari hallataval territooriumil. Tulundusühistu Gerkules territooriumi suurus on ainuüksi 1200 m2, sellel toimuva jälgimiseks on paigaldatud territooriumi jälgivad välikaamerad ja ka hoone sisekaamerad, baaritöötajad jälgivad on-line režiimis valvemonitoris toimuvat. Tulundusühistu Gerkules kehtiva korra kohaselt  õigusrikkumise korral kutsutakse välja turvateenistus, kes omakorda vastavalt vajadusele või olukorra lahendamise pädevusele kutsub välja politsei. Tulundusühistu Gerkules on suuteline tagama avalikku korda enda omandis oleval kinnistul, sh. ka baaris. Tulundusühistu Gerkules ega ka seal turvateenust pakkuv ettevõte, et ole teinud politseile hädaabikõnesid/väljakutseid seoses tulundusühistu Gerkules territooriumil toimuvate seaduserikkumistega, nagu seda on märgitud märgukirjas. Tulundusühistu Gerkules leiab, et alusetud on väited õigusrikkumistest Mõisa tn 1b Narva kinnistul. Tulundusühistu Gerkules kinnistul on avalik kord tagatud tulundusühistu Gerkules ning turvateenust pakkuva firma poolt.

Tulundusühistu Gerkules esindaja juhtis Narva Linnavalitsuse tähelepanu sellele asjaolule, et tulundusühistu Gerkules ei ole kohustatud tagama avalikku korda linnale või teistele isikutele kuuluval maa-alal. Tulundusühistu Gerkules Mõisa tn 1b Narva kinnistu asub Mõisa pargi ja reformimata riigimaa ääres, mis on kokku omakorda ca 2,5 ha suurune. Parki ja reformimata riigimaad läbivad avalikud jalgrajad (ka valgustamata), mis tulevad Geneva ööklubist. Tulundusühistu Gerkules kinnistul asuv baarihoone on ainuke ehitis, mis piirneb nimetatud pargi ja reformimata riigimaaga. Kõik juhtumid, mis toimuvad Mõisa pargis ja reformimata riigimaal fikseeritakse Politsei- ja Piirivalveametis kui juhtumid Mõisa tn 1b Narva, kuna Mõisa pargil ja reformimata riigimaal puudub aadress. Tulundusühistu Gerkules tegevusest ei sõltu, kuidas toimub Politsei- ja Piirivalveametis juhtumite registreerimine. Narva Linnavalitsusel on võimalik Politsei- ja Piirivalveametist välja selgitada, kus kohas täpsemalt ning milles on seisnenud Politsei- ja Piirivalveameti märgukirjas nimetatud 17 õigusrikkumist.

Tulundusühistu Gerkules leiab, et asjakohatu on viide, et baari lähedal asuvad Energia spordikooli ujula, koolieelne lasteasutus „Pingviin“ ja Narva Soldino Gümnaasium. Huviringist või hilisemal ajal lõppenud trennist koju kiirustavad lapsed mööduvad kõnealusest baarist vaid mõne meetri kaugusel ning seetõttu võib tekkida oht lastel sattuda süüteo ohvriks.

Seega baar „Imbis“ pole ainuke, mille läheduses asuvad laste huviringid või treenimiskohad. 

Siinkohal peab seisukoha esitaja vajalikuks märkida, et kõik huvikoolid ja treeningud on lõppenud hiljemalt kella 21.00. Politsei- ja Piirivalveametis on võimalik kohalikul omavalitsusel välja nõuda väidetud 17 väljakutse kellaajad ning nimetatust on näha,  et väljakutsed seonduvad eelduslikult süütegudega öistel aegadel, seega on asjakohatu politsei viide sellele asjaolule, et baari lähedal asuvad Energia spordikooli ujula, koolieelne lasteasutus „Pingviin“ ja Narva Soldino Gümnaasium ning et huviringist või hilisemal ajal lõppenud trennist koju kiirustavad lapsed mööduvad kõnealusest baarist vaid mõne meetri kaugusel ning seetõttu võib tekkida oht lastel sattuda süüteo ohvriks.

Tulundusühistu Gerkules juhtis Narva linnavalitsuse tähelepanu asjaolule, et probleemid avaliku õiguskorra rikkumises esinevad öisel ajal, seega ajal, mil baari „Imbis“ hakatakse sulgema või koguneb rahvas baari, ei liigu nimetatud asutustest mööda enam ühtegi last. Viide lastele on pigem politsei poolt emotsionaalne asjaolu ning lisatud seetõttu, et kallutada kohaliku omavalituse arvamust.  

Politsei- ja Piirivalveamet oma märgukirjas viitab, et korduvalt on ületatud alkohoolsete jookide müügiaega ja sellega seoses on alustatud väärteomenetlust. Vastuseks tulundusühistu Gerkules märgib, et tal puudub informatsioon, et äriühingu suhtes oleks algatatud väärteo menetlust (seda informatsiooni on kohalikul omavalitsusel võimalik Politsei- ja Piirivalveametist välja selgitada), mistõttu nimetatud väited on alusetud. Tulundusühistu Gerkules juhis Narva linnavalitsuse tähelepanu ka sellele asjaolule, et kellegi kahtlustamine mingis rikkumises ei tähenda, et antud isik oleks süüdi tunnistatud. Juhul, kui tulundusühistu Gerkules suhtes algatatakse väärteomenetlus, siis on ka äriühingul võimalik esitada omad seisukohad ja vastuväited ning menetluse algatamine ei pea tähendama ilmtingimata karistamist.  

Politsei- ja Piirivalveamet avaldab märgukirjas seisukohta, et tulundusühistu Gerkules ei ole võtnud kasutusele meetmeid, et alkoholijoobes rahutud kliendid koju saata ning leiab, et isegi alkoholi müümise varajane lõpetamine ei aita juriidilisel isikul heakorda tagada, vaid pigem põhjustab soovitamatute kampade ja süütegusid toimepanevate isikute kogunemist isegi siis, kui baaris ei müüda alkohoolseid jooke. Nimetatud seisukohast nähtub, et tegelikkuses näeb politsei probleemi mitte alkoholi müügis ning baari lahtioleku ajas kella 06.00 hommikul, vaid selles, et see baar olemas on. Tulundusühistu Gerkules esindaja arvamusel selline seisukoht aga rikub ettevõtlusvabaduse põhimõtet. Juhul kui siiski avaliku korra rikkumine toimub baari väljaspool siis ikkagi avaliku korra tagamine on politseiasutuse mitte baari kohustust. 

Politseiasutuse arvamus selle kohta, et kõnealuse joogiasutuse lahtioleku aeg avaldab mõju alkoholitarbimisele ning öiste rahurikkumiste suur arv on tingitud baari varahommikuni lahtiolekust tulundusühistu Gerkules esindaja ei leidnud põhjendatuks. Tulundusühistu Gerkules esindaja leiab siinkohal, et alkoholitarbimine ning vägivallatsemine on siiski seotud konkreetsete isikute koduse kasvatusega ja sellest kujunenud tõekspidamistega. Ükski baar ei saa olla vastutavaks selle eest, et isik alkoholi tarbib või millises koguses ta seda tarbib ning milline on tema loomus. Seisukoha esitaja aga ei mõista Politsei- ja Piirivalveamet seisukohta öörahu kohta. Öörahu algab kell 23.00. Kui Politsei- ja Piirivalveamet leiab, et baar tuleks sulgeda kell 23.00, siis peab seisukoha esitaja vajalikuks märkida, et see abinõu aitaks olukorda parandada ainult siis, kui baar „Imbis“ oleks Narva linnas ainuke baar.  

Tulundusühistu Gerkules esndaja arvates on ebaproportsionaalne Politsei- ja Piirivalveamet poolt märgukirjas märgitu nagu ühe baari osas (baar „Imbis“) tegevusloa piiramine või tühistamine tagaks Narva linnas öörahu ning öiseid rahurikkumisi enam ei toimuks. Tulundusühistu Gerkules esindaja arvamusel baari „Imbis” juures toimuvad sündmused on põhjustatud mitte tulundusühistu tegevusega kuid politseiasutuse kohustuste mittenõuetekohasega täitmisega.

Tulundusühistu Gerkules esindaja esitas etteheited selle kohta, et lähtudes internetiväljaandes „Stena” avaldutud artikleist otsus tulundusühistu Gerkules MTR kustutamise kohta oli tehtud enne tulundusühistu Gerkules arvamuse esitamiseni, mis ei vasta haldusmenetlus seaduse nõuetele. Samuti esitas tulundusühistu Gerkules esindaja etteheited selles, et käesoleva haldusmenetluse algatamine oli põhjustatud niivõrd mitte politseiasutuse märgukirjaga kuivõrd sooviga survestada tulundusühistut Gerkules tema kinnistut võõrandada.  

Kokkuvõtteks tulundusühistu Gerkules esindaja juhib haldusorgani tähelepanu ka sellele asjaolule, et tegevusloa tühistamine on äriühingu suhtes kõige karmim karistusvahend, kuna sellega lõpetatakse äriühingu tegevus. Sellise vahendi kasutamine siiski eeldab, et teised mõjutusvahendid ei ole tulemusi andnud. Nimetatud baar tegutseb juba 1993. aastast ning baarile ei ole kohaliku omavalitsuse poolt tehtud ühtegi suulist ega kirjalikku ettekirjutust ega hoiatust, seega ei ole see olukord saabunud, kus kohalik omavalitsus saaks väita, et teised mõjutusvahendid ei ole tulemusi andnud. 

Lähtudes sellest palub tulundusühistu Gerkules esindaja haldusorganil selle menetluse raames tehtavat otsust väga argumenteeritult kaaluda, et see vastaks HMS § 54.

Narva linnavalitsus edastas eelmainitud tulundusühistu Gerkules kirja politseiasutusele politseiasutuse arvamuse kirjas viidatud põhjenduste ja faktide kohta esitamiseks.

25.06.2013.a. politseiasutus esitas oma arvamuse tulundusühistu Gerkules väidete kohta.

Politseiasutus asus seisukohale, et vaatamata baaris „Imbis“ valvekaamerate ja häirenupu olemasolule, pannakse ikkagi hulgaliselt süütegusid toime nii kõnealuse baari sees, kui ka baari lähiümbruses - tulundusühistu Gerkules hallataval territooriumil. 

Politseiasutuse väidete kohaselt eelmainitud kohas toimuvate või juba toimepandud õigusrikkumistest on teatajateks valdavalt vägivalla või varguse ohvriks langenud isikud, baari  „Imbis”  kliendid või kiirabitöötajad, kuid mitte baari „Imbis” teenindav personal, kellel on võimalik jälgida nii hoone sees, kui ka väljas toimuvat „online“ režiimil valvemonitoridest ning korrarikkumiste lõpetamiseks ja baaris „Imbis” viibivate klientide ohutuse ja õiguste tagamiseks võimalus vajutada turvatöötajate väljakutsumiseks häirenupule või otseselt helistada politsei lühinumbrile. Väljakutsetele reageerinud politseiametnike saabumisel ei viibinud alati turvatöötajad sündmuskohal, kuna baari personal ei olnud neid kohale kutsunud. Politsei nõustub tulundusühistu Gerkules väitega, et kõnealune ettevõte ei ole kohustatud tagama avalikku korda linnale või teistele isikutele kuuluval maa-alal, kuid tulundusühistul Gerkules lasub kohustus tagada turvalisust oma hallataval kinnistul. Vaatamata sellele, et alates 2008.a ostab tulundusühistu Gerkules turvateenust turvafirmalt, ei ole siiski baaris „Imbis“ ja selle lähiümbruses avalik kord tagatud. 

Seda kinnitab „Imbis“ baariga seotud öiste politsei väljakutsete hulk. Politseiasutusel olemasolevate andmete kohaselt on paljud väljakutsed olnud põhjendatud, ning toimepandud süütegude korral alustati nii väärteo- kui ka kriminaalmenetlusi. Siinkohal toob politsei mõned üksikud juhtumid, mis on leidnud aset alates 01.01.2013.a kuni käesoleva ajani Narvas, Mõisa 1b asuvas baaris „Imbis“ või selle lähiümbruses: 

01.01.2013.a kella 05:40 ajal Narvas, Mõisa 1b asuva baari juures tekitati kahele isikule noaga haavu kõhu piirkonda. Juhtumi kohta alustas politsei kriminaalmenetlust KarS § 118 lg 1 p 1 järgi. 

11.01.2013.a kella 01:00 ajal Narvas, Mõisa 1b asuvas baaris „Imbis“ peksti läbi isik, vigastades tema hambaid. Juhtumi kohta alustas politsei kriminaalmenetlust KarS § 121 järgi. 

16.01.2013.a kella 02:00 ajal Narvas, Mõisa 1b asuvas baaris „Imbis“ alaealine isik tarvitas alkoholi. Juhtumi kohta alustas politsei väärteomenetlust AS § 71 järgi. 

19.01.2013.a kella 06:48 ajal palus turvaettevõte G4S politsei abi, seoses Narvas, Mõisa 1b asuvas baaris joobes isikute viibimisega. Politsei saatis ülejoonud baarikliendi kiirabiga haiglasse.
01.02.2013.a kella 04:00 ajal Narvas, Mõisa 1b asuvas baaris „Imbis“ löödi isikule vastu pead. Kannatanud isikud toimetati politsei poolt traumapunkti. 

02.02.2013.a kella 05.26 paiku, isik viibides alkoholijoobes Narvas, Mõisa 1b asuva baari „Imbis“ juures helistas mobiiltelefonilt Häirekeskuse numbrile 112 ja teatas, et baaris „Imbis“ on pandud pomm. Baarist evakueeriti umbes 35 inimest. Juhtumi kohta alustas politsei kriminaalmenetlust KarS § 263 p 3 järgi. 

16.02.2013.a kella 03:12 paiku teatas naisterahvas, et Narvas, Mõisa 1b asuvas baaris „Imbis“ toimub kaklus. Politsei saabumisel kaklus oli lõppenud. 

17.02.2013.a kella 01:39 palus kiirabi politsei abi Narvas, Mõisa 1b asuva baari „Imbis“ juurde, kus maas lamab meesterahvas ning kiirabi töötajad ei julge üksinda ligi minna, kuna väidavad, et seal on agressiivsed ja ebaadekvaatsed baarikliendid. 

23.02.2013.a kella 05:20 ajal Häirekeskus teatas, et Narvas, Mõisa 1b asuva baari „Imbis“ juures sai meesterahvas peksa. Kiirabi poolt diagnoositi isikul peas lahtine haav. 

24.02.2013.a kella 04:00 ajal helistas tundmatu meesterahvas Häirekeskusese ja teatas, et Narvas, Mõisa 1b asuvas baaris „Imbis“ on tehtud pommiähvardus. Baarist oli evakueeritud umbes 20 inimest. Demineerijad kontrollimisel lõhkekeha ei avastanud. Juhtumi kohta alustas politsei kriminaalmenetlust KarS § 263 p 3 järgi. 

03.03.2013.a ajavahemikul alates kella 03.00 kuni 04.00 Narvas, Mõisa 1b asuvast baarist „Imbis“ varastati naisterahvalt mobiiltelefon LG Optimus L9 P760, millega põhjustati ohvrile varaline kahju summas 304,20 eurot. Juhtumi kohta alustas politsei kriminaalmenetlust KarS § 199 lg 1 järgi. 

16.03.2013.a kella 06:26 ajal andis Häirekeskus teada, et Narvas, Mõisa 1b asuva baari „Imbis“ juures on meesterahvas tugevas alkoholijoobes ja segab kiirabi töötajatel tööd teha ning on vaja politsei abi. Juhtumi kohta alustas politsei väärteomenetlust KarS § 262 järgi. 

30.03.2013 kell 04.00 ajal Narvas, Mõisa 1b asuvas baaris „Imbis“ peksid kaks isikut läbi naisterahva, tekitades ohvrile kehavigastusi ja füüsilist valu. Juhtumi kohta alustas politsei kriminaalmenetlust KarS § 121 järgi. 

04.04.2013.a kella 06:54 ajal tuli politseisse Narva Haigla teade selle kohta, et kiirabi tõi meesterahva, kes oli saanud peksa Narvas, Mõisa tn 1b asuvas baaris „Imbis“. Isikul diagnoositi peas lahtine haav. 

12.04.2013.a kella 06:00 ajal Narvas, Mõisa tn 1b asuva baari „Imbis“ juures varastati naisterahvalt mobiiltelefon ning rahakott, põhjustades ohvrile varalist kahju summas 345 eurot. Juhtumi kohta alustas politsei kriminaalmenetlust KarS § 199 lg 2 p 5 järgi. 

13.04.2013.a kella 06:00 ajal Narvas, Mõisa tn 1b asuva baari „Imbis“ juures löödi kahele naisterahvale vastu pead, millega tekitati füüsilist valu ja vigastusi. Juhtumi kohta alustas politsei kriminaalmenetlust KarS § 121 järgi. 

14.04.2013.a kella 01:00 ajal Narvas, Mõisa tn 1b asuva baari „Imbis“ juures varastati naisterahvalt mobiiltelefon, põhjustades ohvrile varalist kahju summas 100 eurot. Juhtumi kohta alustas politsei kriminaalmenetlust KarS § 199 lg 2 p 5 järgi. 

20.04.2013.a kella 05:08 ajal tuli politseisse Narva Haigla teade selle kohta, et meditsiinilise abi saamiseks pöördus traumapunkti peavigastusega ja ninaluu murruga joobes meesterahvas, keda olevat peksnud 4 tundmatut isikut Narvas, Mõisa tn 1b asuvas baaris „Imbis“. 

09.06.2013.a kella 05:18 ajal teatas Häirekeskus, et nende poole pöördus naisterahvas, kes teatas, et Narvas, Mõisa tn 1b asuva baari „Imbis“ juures visati tema näo pihta pudeliga. Politsei saabumisel oli konflikt lahendatud ning osapooled lahkusid baari juurest. 

14.06.2013.a kella 02:30 ajal Narvas, Mõisa tn 1b asuva baari „Imbis“ juurest on varastatud 2 jalgratast ning teatajatele on põhjustatud varaline kahju summas 300 eurot. Juhtumi kohta alustas politsei kriminaalmenetlust KarS § 199 lg 2 p 4,5 järgi. 

15.06.2013.a kella 04:30 Narvas, Mõisa tn 1b asuvas baaris sai naisterahvas tundmatu meesterahva käest metallvardaga pähe löögi. Juhtumi kohta alustas politsei kriminaalmenetlust KarS § 121 järgi. 

Politseiasutusel olevate andmete kohaselt eelpool mainitud juhtumite korral ei olnud tegemist juhuslike õuealale sattunud isikutega, vaid baari „Imbis“ külastajatega. Samuti märgib politseiasutus, et suurem osa baariga „Imbis“ seotud väljakutsetest toimus ajavahemikul 04:00 – 06:00. Politseiasutus on arvamusel, et kõnealuse joogiasutuse lahtiolekaeg avaldab mõju alkoholitarbimisele ning öiste õiguskorrarikkumiste suur arv on tingitud nii baaris „Imbis“, kui ka selle vahetuses läheduses baari varahommikuni lahtiolekust. Politseiasutus on arvamusel, et tulundusühistu Gerkules tegevusaja piiramine aitaks öötundidel turvalisust suurendada. 

Politseiasutuse arvamuse kohaselt vaatamata sellele, et baariga „Imbis“ seotud juhtumite lahendamisel on politsei õigusrikkumisi toime pannud isikuid karistanud, olukord baaris ja selle ümbruses ei ole paranenud. 

Lisaks sellele teatas politseiasutus, et 22.04.2013.a alustas politsei väärteomenetlusi alkoholiseaduse § 65 lg 1 järgi seoses baari „Imbis“ majandustegevuse registris ettevõttele kehtestatud alkohoolsete jookide müügiaja (E-P kl 11:00-04:00) ületamisega ning 30.05.2013.a võttis kohtuväline menetleja vastu otsused, mille kohaselt määrati alkoholiseaduse § 65 lg 1 rikkumiste eest rahatrahvid. Kõnealuste kohtuvälise menetleja otsuste peale esitas 11.06.2013.a menetlusalune isik Viru maakohtule kaebused seadusega sätestatud korras ning käesolevaks ajaks ei ole veel Viru Maakohus kaebuseid lahendanud ja kohtuotsuseid teinud.

Politseiasutus toetas oma varem esitatud taotlust piirata baaris „Imbis“ tegevusaega või alternatiivse nõudega kustutada kanne tulundusühistu Gerkules kohta MTR-st (politseiasutuse sõnastuse kohaselt tegevusluba tühistada). 
24.07.2013.a. Narva linnavalitsuse istungil vaadati läbi politseiasutuse 29.04.2013.a. esitatud märgukiri, tulundusühistu Gerkules poolt esitatud arvamused ja muud asja puudutavaid dokumente ning leiti, et asja väljaselgitamiseks tuleb küsida lähestikku asuvate kruntide ja kinnistute valdajate ja omanike arvamusi selle kohta, kas baari „Imbis” külastajate poolt rikutakse nende päeva- ja öörahu.

Oma 26.08.2013.a. esitatud arvamuses KÜ Võidu 3 juhatuse esimees viitas sellele, et korterelamu asukohaga Võidu 3, Narva elanike päeva- ja öörahu rikutakse baarist leviva lärmava muusikaga. KÜ Tallinna mnt 32 poolt 13.09.2013.a. esitatud arvamuses pakub korteriühistu lähtudes korterelamu asukohaga Tallinna mnt 32, Narva elanike huvidest keelata alkohoolsete jookide müük baaris „Imbis”.

Kaaludes menetlusosaliste poolt esitatud asjaolusid ja lähestikku asuvate korterelamute valitsejate arvamusi, asus Narva linnavalitsus järgmistele järeldustele:

Narva linnavalitsus jääb selle arvamuse juurde ja loeb tõendatuks, et baari „Imbis” külastajate poolt rikutakse lähestikku asuvate elumajade, asukohaga Tallinna mnt. 32 ja Mõisa 2, Narva elanike päeva- ja öörahu. Politseiasutus esitas väite selle kohta, et rikkumistes on süüdi baari „Imbis” külastajad. Oma väidete kinnitamiseks esitas politseiasutus baari „Imbis” külastajate käitumisega põhjustatud süütegude loetelu.

Tulundusühistu Gerkules vastuväited selle kohta, et baaris ja baari ümbritseval territooriumil tagatakse turvalisust ja avalikku korda piisaval määral, kuna tulundusühistul Gerkues on sõlmitud leping valveteenuste osutamiseks ja paigaldanud valvekaamerad, tuleb tunnistada edutuks järgmistel põhjustel:

Valveteenuste osutamise lepingu olemasolu ei vabasta  toitlustamiskoha korraldajat kohustustest korraldada toitlustamiskoha tegevust niimoodi, et see ei kahjustaks tegevuskoha vahetus läheduses elavate või pidevalt viibivate isikute huve. Sõltumatult sellest, et valveteenuste leping on sõlmitud ja kaamerad on paigaldatud, jätkub pidevalt avaliku korra rikkumine ja süütegude toimepanemine baari „.Imbis” külastajate poolt. 

Lähtudes politseiasutuse poolt saadud andmetest tuleb järeldada, et valveteenuste osutamise lepingu sõlmimise ja kaamerate paigaldamise fakt ei too kaasa baariga „Imbis” seotud süütegude arvu vähendamist. Seega ei või tulundusühistu Gerkules vabaneda vastutusest baariga seotud süütegude eest sellel põhjusel, et baaris on paigaldatud valvesüsteem ja baari omanikul on sõlmitud valveteenuste osutamise leping, kuna need meetmed ei anna tulemusi.

Tulundusühistu Gerkules esitas selle väite, et tulundusühistu Gerkules on kohustatud tagama korda ainult baari ruumides ja baari juures paikneval kinnistul.

Narva Linnavolikogu 06.03.2008.a. määruse nr. 18  „Narva avaliku korra eeskiri” § 5 lg 1 kohaselt igasugune ettevõtlusalane tegevus tuleb korraldada nii, et sellega ei häiritaks kaasinimeste rahu. Kaubandustegevuse käigus kaasinimeste rahu häirimine võib olla aluseks majandustegevuse registris registreeringu väljastamisest või muutmisest keeldumisel, lahtiolekuaja piiramiseks ning majandustegevuse registris registreeringu kehtetuks tunnistamisel. 

Seega ei piira Narva linna haldusterritooriumil kehtiv õigusakt ettevõtja kohustust tagada kaasinimeste rahu ainult selle ettevõtja omandis oleva kinnistu territooriumiga. Politseiasutuse poolt teatud andmete kohaselt baari „Imbis” juures pannakse toime pidevalt süütegusid, mis on seotud vägivallaga, avaliku korra rikkumisega jms. Baari „Imbis” juures on kõnnitee, mida aktiivselt kasutatakse Narva linna elanike poolt. Vägivalla juhtumid, pommiähvarduste juhtumid, jms suure tõenäosusega häirivad möödakäijate rahu eriti ööajal ja seavad ohtu nende turvalisuse. Lisaks sellele rikutakse ka naabermajade elanike rahu. 
Politseiasutus pööras tähelepanu sellele, et suurema osa juhtumistest, mille tõttu rikutakse möödakäijate ja naabermajade elanike rahu ja turvalisust, toimuvad ööajal.

Arvestades toodut on võimalik lugeda piisaval määral tõendatuks, et baari „Imbis” tegevus märgitud tegevuskohal ja olemasoleval lahtioleku ajal kahjustab tegevuskoha vahetus läheduses elavate või pidevalt viibivate isikute huve.  Kaubandustegevuse seaduse § 16 lõike 6 punkti 3 kohaselt on valla- või  linnavalitsusel õigus  kustutada  majandustegevuse  registrist  registreering  täielikult  või  osaliselt  juhul, kui kauba  või  teenuse  müük  registreeringus  märgitud  tegevuskohas  või  kauplemisajal  võib kahjustada  tegevuskoha  vahetus  läheduses  elavate  või  pidevalt  viibivate  inimeste  huve.

Lähtudes eeltoodust esinevad kaubandustegevuse seaduse § 16 lõike 6 punktis 3 ettenähtud asjaolud tulundusühistu Gerkules kustutamiseks MTR-st aadressil Mõisa 1b, Narva teostatava toitlustamistegevuse osas.

Tulundusühistu Gerkules esitas väite selle kohta, et MTR-st kustutamine toob kaasa baari „Imbis” tegevuse lõpetamise ja see intensiivselt riivab tulundusühistu Gerkules ettevõtlusvabadust. 

Narva linnavalitus on seisukohal, et antud juhul see riive on põhjendatud.

Esmalt tuleb üles kaaluda Narva elanike huvid ja siis ettevõtja huvid, ning leida nende huvide tasakaal. 

On tõenäoline, et elanike huve rikutakse pidevalt baari „Imbis” tegevusega. Analüüsides politseiasutuse poolt esitatud andmeid tuleb teha järeldusi sellest, et baari tegevusega seotud süütegude arv on liiga suur ja olukord ei parane. Elanike huvides on muuta olemasolevat olukorda niimoodi, et tagada rohkem avalikku korda ja turvalisust baari „Imbis” tegevuskohas ja vahetus ümbruses. 

Ettevõtja huvides on jätkata tegevust ja teenida tegevusest ärikasumit.

Narva linnavalitus on arvamusel, et juhul, kui ettevõtja kavatseb arvestada avalikku huvi oma tegevuses, siis võib ettevõtja pakkuda meetmeid, mis võimaldavad üheaegselt ettevõtja huvide tagamisega tagada ka Narva linna elanike avalikku huvi. Üheaegselt baari „Imbis” kohta esitatud märgukirjaga esitas politseiasutus märgukirjad samuti kahe teise toitlustamiskohtade suhtes (baar Karina ja baar Obolon) sarnaste asjaolude olemasolu tõttu. Nende toitlustamiskohtadega tegelevad ettevõtjad esitasid pakkumised toitlustamiskohtade töökorra muutmisest, mis võimaldasid leida tasakaalu ettevõtjate ja Narva linna elanike huvide vahel (lahtioleku aja muutmine, alkoholi sortimendi piiramine) jms.

Politseiasutuse märgukiri oli edastatud ettevõtjale 09.05.2013.a. Tulundusühistu Gerkules ei esitanud ühtegi pakkumist selle kohta, mis viisil võiks ettevõtja osaleda tekkinud  olukorra lahendamisel. Näiteks võiks ettevõtja pakkuda muuta baari lahtioleku aega niimoodi, et baar ei tööta ööajal või vähemalt sel ajal, millal toimub suurim osa süütegudest. Samuti oli võimalik muuta alkoholi sortimeni sedasi, et müüa öösel ainult lahjat alkoholi jms.

Tuleb võtta arvesse ka seda, et kaubandustegevuse seaduse § 16 lg 6 esitatud kohaliku omavalitsuse  kaalutlusõigus registreerimismenetluses võimaldab toitlustamisega tegeleva ettevõtja käitumisele mõjuva meetmetega ainult MTR-st registreeringu kustutamist. Seadus ei anna kohalikule omavalitsusele õigust piirata näiteks toitlustamiskoha lahtioleku aega või kohaldada teisi kergemaid meetmeid. MTR-s registreeringu muutmine, sh näiteks toitlustamiskoha lahtioleku aja muutmine või alkoholi sortimendi piiramine võib toimuda ainult ettevõtja taotlusel.

Tulundusühistu Gerkules ei avaldanud huvi selle vastu, et lahendada tekkinud olukord niimoodi, ei vältida ettevõtlusvabaduse intensiivselt riivavate meetmete kohaldamist. Tulundusühistu Gerkules üldse ei leidnud vajalikuks leida huvide tasakaalu tagatavat otsust. 

Seega üheks meetmeks, mis võimaldab Narva linnavalitsusele tagada avalikku huvi on tulundusühistu Gerkules MTR-st kustutamine osas, mis puudutab antud tulundusühistu tegevust toitlustamisvaldkonnas aadressil Mõisa 1b, Narva. Kaaludes seda, et baari „Imbis” seotud kriminaalne olukord ei ole muutunud pika aja jooksul ja seda, et baari tegevusega seotud Narva linna elanike rahu ja turvalisuse rikkumine ning ettevõtja ei ole huvitatud arvestama oma tegevuses Narva elanike huvidega, kehtestas Narva linnavalitsus alltoodud otsuse.

2.  Õiguslikud alused

Otsus kehtestatakse kaubandustegevuse  seaduse § 16  lõike  6  punkti  3 alusel.

3.Otsus

Kustutada Tulundusühistu Gerkules, registrikood  10004418, asukoht Kangelaste prospekt 6-47, Narva linn, Ida-Viru maakond, 20305, registreering toitlustamise valdkonnas Majandustegevuse registrist täielikult.
4. Rakendussätted

4.1. Narva  Linna  Arenduse ja  Ökonoomika  Ametil teha korraldus teatavaks Tulundusühistule Gerkules, registrikood  10004418, asukoht Kangelaste prospekt 6-47, Narva linn, Ida-Viru maakond, 20305.
4.2. Kontroll  antud  korralduse  täitmise  üle  panna  Narva  Linna  Arenduse ja     Ökonoomika  Ametile.
4.3. Korraldus  jõustub  seadusega   sätestatud  korras.

4.4. Korraldust võib vaidlustada Tartu  Halduskohtus Jõhvi  kohtumaja 30 päeva jooksul arvates korralduse teatavakstegemisest.

Tarmo  Tammiste

Linnapea                                                   


Ants  Liimets







     

Linnasekretär

